b"\n_START_ARTICLE_\nTrimetoprim\n_START_SECTION_\nFarmacocin\xc3\xa8tica\n_START_PARAGRAPH_\nEl trimetoprim s'administra per via oral sol o acompanyat de sulfametoxazole, combinaci\xc3\xb3 que pot administrar-se per via intravenosa. El medicament s'absorbeix de manera efica\xc3\xa7 en el sistema digestiu i es distribueix equitativament entre els fluids i teixits corporals, incloent el l\xc3\xadquid cefalorraquidi. Creua la placenta i s'excreta en la llet materna. Perqu\xc3\xa8 el trimetoprim \xc3\xa9s m\xc3\xa9s liposoluble que el sulfametoxazol, t\xc3\xa9 un major volum de distribuci\xc3\xb3. Per aix\xc3\xb2 s'acostuma a combinar una part de trimetoprim amb cinc parts de sulfametoxazol, i aix\xc3\xb2 porta a una concentraci\xc3\xb3 plasm\xc3\xa0tica m\xc3\xa0xima d'1:20, una relaci\xc3\xb3 \xc3\xb2ptima per als efectes combinats d'aquests f\xc3\xa0rmacs in vitro. Es metabolitza en el fetge, excretant-se posteriorment els seus dos components per via urin\xc3\xa0ria, pel mig de filtraci\xc3\xb3 glomerular i secreci\xc3\xb3 tubular activa. La dosi del trimetoprim ha de ser ajustada per a pacients amb defici\xc3\xa8ncies renals. La semi vida d'eliminaci\xc3\xb3 del trimetoprim \xc3\xa9s de 8-11 hores, la qual cosa justifica la seva administraci\xc3\xb3 dos cops al dia. Poden detectar-se petites quantitats del trimetoprim en excrements, provinents de l'excreci\xc3\xb3 biliar d'una petita proporci\xc3\xb3 del f\xc3\xa0rmac circulant.\n_START_SECTION_\nMecanisme d'acci\xc3\xb3\n_START_PARAGRAPH_\nEl trimetoprima\xc2\xa1 inhibeix a l'enzim dihidrofolat reductasa. En nombrosos microorganismes l'efectivitat d'aquest enzim \xc3\xa9s unes 50.000 vegades m\xc3\xa9s gran que la corresponent a l'enzim present en les c\xc3\xa8l\xc2\xb7lules de mam\xc3\xadfers, i aix\xc3\xb2 explica l'ampli marge terap\xc3\xa8utic del trimetoprim. La dihidrofolat reductasa participa en la conversi\xc3\xb3 de l'\xc3\xa0cid dihidrof\xc3\xb2lic a la seva forma funcional, l'\xc3\xa0cid tetrahidrof\xc3\xb2lic. La seva inhibici\xc3\xb3 exhaureix les reserves de folat, un cofactor essencial en la bios\xc3\xadntesi de purines i, en \xc3\xbaltim lloc, de l'ADN bacteri\xc3\xa0, per la qual cosa la seva inhibici\xc3\xb3 impedeix la divisi\xc3\xb3 del microorganisme. Juntament amb les sulfamides, el trimetoprim produeix un bloqueig seq\xc3\xbcencial de la cadena metab\xc3\xb2lica, de manera que tots dos medicaments s\xc3\xb3n sin\xc3\xa8rgics quan actuen en conjunt.\n_START_SECTION_\nResist\xc3\xa8ncia\n_START_PARAGRAPH_\nLa resist\xc3\xa8ncia bacteriana al trimetoprim pot ser el resultat d'una reducci\xc3\xb3 en la permeabilitat cel\xc2\xb7lular, la sobreproducci\xc3\xb3 de l'enzim dihidrofolat reductasa o la producci\xc3\xb3 d'una reductasa de conformaci\xc3\xb3 alterada amb disminuci\xc3\xb3 de l'afinitat per l'antibi\xc3\xb2tic. Les mencionades formes de resist\xc3\xa8ncia poden apar\xc3\xa8ixer per mutaci\xc3\xb3 o, m\xc3\xa9s freq\xc3\xbcentment, per la intervenci\xc3\xb3 de reductases resistents codificades per pl\xc3\xa0smids."